Fostermor: - Hun sto alene nede i veien
Fostermoren ble brått ringt opp av Alvdal-moren en sommerdag i 1998. Jenta var da 12 år gammel. - Hun spurte om ikke jeg kunne ta jenta. Da jeg kom dit sto jenta alene nede i veien ved innkjørselen til huset. Fra et vindu ble noen av eiendelene hennes kastet ut, sier fostermoren. Hun hadde snakket med Alvdal-moren om å ta over datteren i forkant, men hun trodde ikke at det skulle skje på den måten som det gjorde. - Jeg tror ikke at jenta var klar over at noe skulle skje. At det skjedde så fort, og at hun bare skulle ut. Det må være et sjokk for et barn å flytte sånn uten forvarsel. Jenta var ganske forskrekket. Jeg tror ikke hun forsto hva som foregikk. Hun var ikke komfortabel med det som skjedde, sier fostermoren. Både Alvdal-moren og stefaren mener denne hendelsen er grunnen til at de nå er tiltalt for seksuelle overgrep og vold. De mener det er en hevn fra jenta, som i dag er en 27 år gammel kvinne.I tiden i før flyttedagen i 1998, skal Alvdal-moren ha fortalt at hun ville kvitte seg med jenta. - Hun sa at hun ikke vil ha med jenta til Alvdal. Hun kom ikke overens med jenta, likte henne ikke og hun gjorde mye galt. Hun forsøkte å få hjelp fra barnevernet, uten mye respons. Da truet moren med å «sette henne på trappa» og reise, sier fostermoren i retten. Gjennom årene hadde fostermoren hørt om alle problemene Alvdal-moren og den overgrepstiltalte stefaren hadde med den lille jenta. - Hun virket redd. Hun var veldig mye på rommet sitt, man måtte alltid rope henne ned fra rommet. Stefaren og moren sa at hun var på rommet fordi hun var «håpløs» og slitsom å ha med å gjøre, sier fostermoren. Etter at fostermoren tok jenta til seg, skal mange av disse angivelige problemene ha forsvunnet.Fostermoren forteller at hun traff Alvdal-moren på arbeidsplassen i 1988. De ble venninner og hadde mye kontakt. Hun visste også hvem stefaren var, og etter at han ble sammen med Alvdal-moren, ble hun også kjent med ham. - Barna forandret seg etter han kom inn i bildet. Gutten ble mer utagerende og aggressiv, mens jenta ble mer stille og usynlig. Forandringene ble mer og mer merkbare utover 90-tallet, sier fostermoren. Hun sier moren endret holdning mot barna, særlig overfor jenta. - Da jeg ble kjent med barna, så var det to barn som virket trygge og harmoniske. Men det forandret seg da mor traff stefaren. Mor ble mer oppgitt og mer fiendtlig innstilt overfor datteren. Alvdal-moren fortalte at jenta var vanskelig å ha med å gjøre. Den oppfatningen deler ikke fostermoren. - Det var aldri noen problemer med henne da jeg var der på besøk, sier fostermoren. Hun beskriver en jente som ble mer og mer innestengt. - De første årene var hun veldig ålreit kledd, men de klærne ble dårligere. Hun var ikke så fint kledd i det hele tatt. Hun var litt småmøkkete. Hun hadde sårskorper bak øret, så jeg tenkte at hun kanskje ble dratt i ørene, sier fostermoren.
Fostermoren forteller om dagen da den overgrepstiltalte stefaren (49) og Alvdal-moren (48) ikke ville ha noe mer å gjøre med den lille jenta.